Solidariteit dring aan op veiligheid van personeel by UV - Solidariteit WêreldSolidariteit Wêreld
Tuis › Kovsies › Solidariteit dring aan op veiligheid van personeel by UV
Die vakbond Solidariteit het gister in ’n skrywe aan die Universiteit van die Vrystaat (UV) daarop aangedring dat die universiteit proaktiewe stappe moet neem om die veiligheid van die vakbond se lede op die kampus te verseker. Dit volg nadat die UV sedert Maandag onder gewelddadige betogings gebuk gaan.
“As vakbond is ons bekommerd oor die veiligheid van ons lede op die kampus. Die universiteit word volgens wet verplig om die veiligheid van sy personeel te verseker. Indien hy sou versuim om hierdie verpligting na te kom, sal ons regsaksie oorweeg,” het Johan Botha, adjunkhoofsekretaris van die professionele bedryf by Solidariteit, gesê.
Volgens Botha kan die vakbond eenvoudig nie langer toekyk hoe gewelddadige protesaksies die veiligheid van personeel en studente bedreig nie. “Ons het die bestuur van die universiteit in ons skrywe finaal vermaan om in die lig van die plofbare situasie op kampus streng stappe te neem teen diegene wat kampusverrigtinge ontwrig,” het Botha gesê.